Як паведамляюць супрацоўнікі музея, важнае месца ў экспазіцыі надаецца тэме мабілізацыі беларусаў у Войска Польскае. У сакавіку 1939 года ў Другой Рэчы Паспалітай пачаліся скрытыя мабілізацыйныя мерапрыемствы, у выніку якіх у польскую армію прызвалі значную колькасць заходніх беларусаў. Пасля ўсеагульнай мабілізацыі ў канцы жніўня 1939 года у шэрагі Войска Польскага залічылі каля 70 тысяч мужчын беларускай нацыянальнасці. На выставе можна будзе ўбачыць формы афіцера Войска Польскага, жаўнера пяхотнага палка і марака пінскай рачной флатыліі ды шмат іншага - усяго каля 300 прадметаў, большая частка з якіх - арыгіналы.